3 verdagtes dood, 3 vas ná hulle op polisie losbrandArgieffoto: SAPD Drie verdagtes is Saterdagaand in Loskop doodgeskiet nadat hulle op polisie losgebrand het. Kapt. Nqobile Gwala, woordvoerder van die polisie, het gesê polisie was Saterdagaand besig om inligting oor bedrywigheid in ’n huis in die Ngonyameni-omgewing op te volg. “Toe die polisie die huis binnegaan het gewapende verdagtes op hulle losgebrand. Die polisie het teruggeskiet en drie verdagtes is in die proses dood en nog drie is op die toneel in hegtenis geneem,” het Gwala gesê. Volgens Gwala is ŉ polisiebeampte in albei bene gewond en na ŉ hospitaal geneem vir behandeling. Daar is beslag gelê op vier ongelisensieerde vuurwapens, ammunisie en koeëlvaste baadjies. “Een van die verdagtes wat doodgeskiet is, is gesoek vir ŉ moord vroeër vandeesmaand in Loskop. Die polisie het verlede week by dieselfde huis vier verdagtes in besit van ongelisensieerde vuurwapens in hegtenis geneem,” het Gwala gesê. Die vuurwapens waarop beslag gelê is, sal vir ballistiese toetse gestuur word om vas te stel of dit tydens die pleeg van enige ander misdade gebruik is. Sake van moord, poging tot moord en die besit van onwettige vuurwapens en ammunisie is aanhangig gemaak.